和王仲儀楸花十二韻
作者：梅堯臣
朝代：宋

paragraphs: 春陽發草木，美好一同時。
桃李雜山櫻，紅白開繁枝。
楸英獨步媚，淡紫相參差。
大葉與勁幹，簇萼密自宜。
圖出帝宮樹，聳向白玉墀。
高絕不近俗，直許天人窺。
今植郡庭中，根遠未可移。
但欣東風來，不恨和煦遲。
山禽勿蹙踏，蜂蝶休掇之。
昔聞韓吏部，爲爾作好詩。
愛陰無纖穿，就陰東西隨。
公今亦牽此，端坐曾莫疑。